[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.3.2007

COM(2007) 76 végleges

2007/0033 (COD)

Javaslat:

AZ EURÓPAI PARLAMENT ÉS A TANÁCS RENDELETE

a közösségi üres álláshelyekre vonatkozó negyedéves statisztikai adatokról

(előterjesztő: a Bizottság)

INDOKLÁS

A JAVASLAT HÁTTERE |

110 | A javaslat indoklása és célkitűzései Az üres álláshelyekre vonatkozó statisztikai adatokra irányuló igények kielégítése céljából az Eurostat szándékában áll jogalapot létrehozni az üres álláshelyekkel kapcsolatos adatok gyűjtésére. A Bizottság és az Európai Központi Bank számára az üres álláshelyekre vonatkozó negyedéves adatokat gyorsan kell rendelkezésre bocsátani annak érdekében, hogy nyomon követhessék a gazdasági tevékenység szerint megüresedett állások terén beálló rövid távú változásokat. Az üres álláshelyekre vonatkozó adatokat tartalmazza az európai gazdasági főmutatók (PEEI) egy állománya, és az EMU cselekvési terv értelmében ezekre szükség van az EU-ban/ euro-térségben fennálló munkaerőpiaci viszonyok értékeléséhez. Az üres álláshelyekre vonatkozó jó minőségű statisztikai adatok kidolgozását a Tanács prioritásként kezeli. A 2005. márciusi Európai Tanács új lendületet adott a lisszaboni stratégiának, és fellépést sürgetett különösen annak érdekében, hogy még több ember számára tegyék vonzóvá a munkaerőpiacot és még több munkahelyet teremtsenek, megerősítve ezzel a munkaerő-keresletre vonatkozó jobb tájékoztatás szükségességét. A Foglalkoztatási Bizottság jegyzéket készített az üres álláshelyekre vonatkozó strukturális mutatókról, melyeknek kidolgozása és közzététele a munkaerőpiac merevsége és a szakismerethiány mérését szolgálná. A Bizottságnak a munkaerő-kereslet szintjének és struktúrájának nyomon követésére és elemzésére, valamint a munkaerőpiacon felmerülő hiányok, szűk keresztmetszetek és a régiók, gazdasági ágazatok és foglalkozások közötti meg nem felelések megállapítására vonatkozó európai foglalkoztatási stratégia keretében az üres álláshelyekre vonatkozó strukturális adatokra van szüksége, amint azt az átfogó gazdaságpolitikai iránymutatásokat és a foglalkoztatáspolitikai iránymutatásokat tartalmazó, Integrált iránymutatások a növekedésről és a foglalkoztatásról (2005-2008) című dokumentum tükrözi. Az üres álláshelyekre vonatkozó statisztikai adatokat emellett nemzeti célokból gyűjtik, segítve ezzel a nemzeti hatóságokat a munkaerőpiac értékelésében és ellenőrzésében, továbbá támogatást biztosítva a munkaerő-piaci politikák terén történő döntéshozatalban. |

120 | Általános háttér Az üres álláshelyekre és a betöltött munkakörökre vonatkozó nemzeti adatokat becsületbeli megállapodás alapján 2003 óta gyűjtik. Habár ez a megállapodás kezdetben hasznosnak bizonyult, a tapasztalat azt mutatta, hogy nem felel meg a felhasználók igényeinek. A negyedéves adatgyűjtéshez sem az EKB-nak a lefedettséggel, az időszerűséggel és a harmonizálással kapcsolatos követelményei, sem a Bizottságnak a strukturális adatokra irányuló igénye nincs kielégítve. Jelenleg csak nagyon kevés ország továbbít éves adatokat, melyek nagyon eltérő részletességűek és csak kismértékben összehasonlíthatók. A jogalap olyan mechanizmust biztosít, amelynek révén a rövid távú és a strukturális statisztikai adatok jelentős állománya esetében egyértelmű határidőn belül összehasonlítható módszertani alapot lehet elérni. A megfelelő európai jogi keret kidolgozását az ECOFIN-Tanács is kérte a GMU-ban fennálló tájékoztatási követelményekről szóló, 2005. novemberi helyzetjelentésben. Emellett számos tagállamnak van szüksége jogalapra ahhoz, hogy folytathassa az üres álláshelyekre vonatkozó adatok gyűjtését. |

139 | A javaslat által lefedett tárgykörben meglévő rendelkezések Nem állnak rendelkezésre a javaslat által érintett területet szabályozó hatályos rendelkezések. |

141 | Összhang az Unió egyéb szakpolitikáival és célkitűzéseivel Nem alkalmazandó. |

AZ ÉRDEKELT FELEKKEL FOLYTATOTT KONZULTÁCIÓ ÉS HATÁSVIZSGÁLAT |

Az érdekelt felekkel folytatott egyeztetés |

211 | Az egyeztetés módja, az érintett főbb ágazatok és a válaszadók általános bemutatása 2005 októberében és 2006 márciusában a munkaerő-piaci munkacsoport ülésein a nemzeti statisztikai rendszer tagállamait képviselő felhatalmazott küldöttekkel írásos konzultációt és munkacsoportbeli megbeszéléseket folytattak. 2006 májusában rendeletjavaslatot nyújtottak be a statisztikai programbizottság (SPB) számára véleményezésre. Az SPB általánosságban támogatását fejezte ki a javaslat iránt a negyedéves statisztikai adatok tekintetében. A tagállamoknak azonban komoly fenntartásaik voltak az éves bontások hatályával és részletességi szintjével szemben. |

212 | A válaszok összegzése és figyelembevételük módja Az SPB általi véleményezést követően a rendeletet módosították, különösen az éves strukturális adatok tekintetében, amelyeket ezúttal kihagytak e jogi szövegből. Az Európai Parlament és a Tanács rendeletére tett felülvizsgált javaslat a nemzeti statisztikai hivatalok és az EKB főigazgatóinak széles körű támogatottságát élvezi. Valamennyi tagállam egyetértett az üres álláshelyekkel kapcsolatos adatok gyűjtésére vonatkozó egyértelmű és megfelelő jogi keret meglétének fontosságában. Az üres álláshelyekre vonatkozó éves strukturális statisztikai adatok rendelkezésre bocsátására irányuló szakpolitikai igénnyel becsületbeli megállapodás alapján rövid távon továbbra is foglalkozni fognak. Középtávon, valamint a negyedéves adatokról szóló rendelettel kapcsolatos tapasztalatok alapján fontolóra veszik annak lehetőségét, hogy új rendelet szülessen az éves adatokra irányuló igény kielégítésére. |

A szakvélemények összegyűjtése és felhasználása |

221 | Az érintett tudomány- és szakterületek Az Eurostat munkaerő-piaci statisztikával foglalkozó munkacsoportjának nemzeti résztvevői és az üres álláshelyekkel foglalkozó munkacsoport tagjai az üres álláshelyek és a munkaerőpiaci statisztikai adatok terén komoly tudással és tapasztalattal rendelkező szakemberek. |

222 | Alkalmazott módszer A dokumentum hasznára vált az üres álláshelyekre vonatkozó statisztikai adatok jogalapjának megteremtése céljából felállított munkacsoport által végzett munka. Emellett a javaslattervezetet megvitatták az Eurostat munkaerő-piaci statisztikával foglalkozó munkacsoportjában, ahol további észrevételeket tettek, különösen a terhek csökkentésére, azaz a hatókör alá tartozó gazdasági tevékenységek körének szűkítésére vonatkozóan és az üres álláshelyekre vonatkozó statisztikai adatok gyűjtésére szolgáló, felmérésen kívüli források felhasználásával kapcsolatban. Elkészült a felülvizsgált változat tervezete, amely tartalmazza a vállalkozásokra és a tagállamokra nehezedő terhek csökkentése módjait, anélkül hogy ez kihatással lenne a minőségre, pl. az adminisztratív források felhasználása és bizonyos esetekben a hatókör alá tartozó gazdasági tevékenységek körének korlátozása, kizárva a mezőgazdasági, halászati és erdőgazdasági tevékenységeket. Ami a folyamat során kapott egyéb észrevételeket illeti, azok többségét figyelembe vették és hozzájárultak a javasolt szöveg tisztázásához, finomításához és javításához. |

223 | A konzultációba bevont legfontosabb szervezetek/szakértők A szakértők a nemzeti munkaügyi minisztériumokat és/vagy nemzeti statisztikai hivatalokat képviselték. |

2249 | A beérkezett és felhasznált vélemények összefoglalása |

225 | A javaslatok többségét a kért információ megvalósíthatóságával kapcsolatos fogalommeghatározásokra, forrásokra és észrevételekre tették. E rendeletjavaslat szövege teljes mértékben tükrözi a munkacsoportokban résztvevő szakértők hozzájárulásait. |

226 | A szakértői vélemények nyilvános hozzáférhetőségének biztosítása A munkacsoportok szakértői megbeszéléseinek eredményeit tartalmazó jegyzőkönyvek egyéb referenciadokumentumok mellett elérhetők a Bizottság Kommunikációs és információs forrásközpont adminisztrátorában (CIRCA). Minden egyéb új releváns információ ugyanígy hozzáférhető lesz. |

230 | A hatások és következmények elemzése Az európai üres álláshelyekre vonatkozó statisztikákkal kapcsolatban számos lehetőség felmerült. A. lehetőség: Az üres álláshelyekre vonatkozó adatgyűjtés folytatása becsületbeli megállapodás alapján. B. lehetőség: Egyetlen, európai parlamenti és tanácsi rendelet a közösségi üres álláshelyekre vonatkozó statisztikai adatokról, mely megteremti a negyedéves és éves, üres álláshelyekre vonatkozó statisztikai adatok egységes keretét, melyet két bizottsági rendelettel kell kidolgozni az igények szerinti végrehajtó intézkedések sorozatával. C. lehetőség: Egyetlen, európai parlamenti és tanácsi rendelet a közösségi üres álláshelyekre vonatkozó statisztikai adatokról és az üres álláshelyekre vonatkozó adatgyűjtés folytatása becsületbeli megállapodás alapján. D. lehetőség Az üres álláshelyekre vonatkozó negyedéves, illetve éves statisztikai adatokról szóló európai parlamenti, illetve tanácsi rendeletre tett javaslat. Mindkettőt végrehajtó rendelet követi. Figyelembe véve a konzultáció eredményét, az európai statisztikai rendszer (ESS) a C. lehetőséget tartja a legelőnyösebbnek, azaz az egyetlen, európai parlamenti és tanácsi rendeletet a közösségi üres álláshelyekre vonatkozó statisztikai adatokról, melyet az üres álláshelyekre vonatkozó, becsületbeli megállapodás alapján folytatott éves adatgyűjtés egészítene ki. A jogi aktus elfogadása garanciát jelentene a tagállamok közötti összehasonlításhoz szükséges harmonizált és jó minőségű negyedéves statisztikák előállítására, biztosítva a negyedéves adatgyűjtés folytonosságát és egységességét. Ez a megoldás hatékony, rugalmas és a B. és D. lehetőségekhez képest kisebb terhet jelent. Emellett a C. lehetőség a rendelet gyorsabb elfogadását eredményezné, tekintve a tagállamoknak a negyedéves adatok melletti elkötelezettségét. Jelenleg az A. lehetőség van érvényben. A pénzügyi segély politikájával továbbra is lehetne kisebb javulásokat elérni, de az önkéntes alapon történő adatgyűjtés folytatása e statisztikák jelenlegi hiányosságainak elfogadását és a felhasználóknak a jogalapra irányuló igénye figyelmen kívül hagyását jelentené. Ráadásul azokat az országokat, amelyek esetében az adatgyűjtés folytatásához rendeletre van szükség, tartósan kizárnák a gyakorlatból. A B. lehetőség jobb statisztikai megoldást jelentene a felhasználók, többek között a Bizottság éves strukturális adatigényei szempontjából, ráadásul fokozottabb összhangot biztosítana a negyedéves és az éves statisztikák között. Figyelembe véve azonban a tagállamok által hangoztatott véleményeket, valamint e lehetőség megvalósításának összetettségét és nehézségeit, valószínűleg csak rendkívül hosszú és bonyolult folyamat eredményeként lehetne e rendelet tekintetében megállapodásra jutni, amely ráadásul nem is mozdítaná elő a negyedéves statisztikákról szóló rendelet gyors elfogadását. A D. lehetőség megfelelő lenne, tekintve hogy eleget tesz a felhasználói követelményeknek, a C. lehetőséghez képest azonban kevésbé kedvező, különösen a hatékonyság és a munkateher szempontjából. Ezt a lehetőséget azonban érdemes középtávon fontolóra venni, miután sor került a negyedéves statisztikákkal kapcsolatos tapasztalatok értékelésére. |

A JAVASLAT JOGI ELEMEI |

305 | A javasolt intézkedés összefoglalása E jogalap célja olyan jogi keret létrehozása, mely szabályozná az üres álláshelyekre vonatkozó negyedéves statisztikai adatok terén jelenleg és az előrelátható jövőben folytatott tevékenységeket. Ez magában foglalná különösen a harmonizált adatgyűjtés biztosítását az e terület felhasználói igényeinek kielégítésére. A rendeletjavaslat tiszteletben tartja az európai statisztikai eljárási szabályzat elveit, különösen a költséghatékonyság elvét, és különleges intézkedések meghozatalára került sor az üzleti vállalkozásokra és a nemzeti statisztikai hivatalokra háruló teher minimalizása érdekében. A közös európai parlamenti/tanácsi rendeletet végrehajtó rendelettel kell kiegészíteni. |

310 | Jogalap A közösségi statisztikák számára a 285. cikk jelenti a jogalapot. A Tanácsnak az együttdöntési eljárással összhangban intézkedéseket kell elfogadnia a statisztikák előállítására vonatkozóan, amennyiben ez a Közösség tevékenységeinek megvalósításához szükséges. Ez a cikk a közösségi statisztikák készítésére vonatkozó követelményeket fogalmaz meg, és előírja a pártatlanság, a megbízhatóság, a tárgyilagosság, a tudományos függetlenség, a költséghatékonyság és a statisztikai adatok bizalmas kezelésének tiszteletben tartását. |

329 | A szubszidiaritás elve A javasolt cselekvés célkitűzését – nevezetesen a közösségi üres álláshelyekre vonatkozó statisztikai adatok előállítását – a tagállamok nem tudják kellőképpen megvalósítani, ezért az közösségi jogi aktus alapján jobban megvalósítható a Közösség szintjén, hiszen kizárólag a Bizottság képes a statisztikai információk közösségi szintű szükséges harmonizációját összehangolni, míg az adatgyűjtést és az üres álláshelyekre vonatkozó összehasonlítható statisztikák elkészítését a tagállamok is el tudják végezni. Következésképpen a Közösség a Szerződés 5. cikkében rögzített szubszidiaritás elvének megfelelően hozhat intézkedéseket. |

Az arányosság elve A javaslat megfelel az arányosság elvének a következő ok(ok) miatt: |

331 | Az arányosság elvével összhangban e rendelet a célja eléréséhez szükséges minimumra korlátozódik, és nem lép túl az e cél eléréséhez szükségeseken. |

332 | A költségek különösen a végrehajtás első szakaszában és elsősorban azon országok esetében fognak növekedni, amelyek jelenleg nem végeznek felméréseket az üres álláshelyekről, illetve amelyeknek a jogi előírások teljesítése érdekében módosítaniuk kell felméréseiket. Közösségi pénzügyi támogatással azonban a felmerülő költségek korlátozhatók. A tehercsökkentés tekintetében e hatás mértékét korlátozták a költséghatékonyság elvét és a jogi intézkedések végrehajtását figyelembe vevő körültekintő előkészítés által, azaz a minőségi követelményeket kielégítő adminisztratív források felhasználásával, a csekély hatású gazdasági tevékenységek kizárásával és azon tagállamok által elkészített megvalósíthatósági tanulmányok elkészítésének lehetőségével, amelyekben nehézségek merültek fel az egyes specifikus ágazatok és/vagy kisebb egységek tekintetében. |

Az eszközök megválasztása |

341 | Javasolt eszköz: rendelet. |

342 | Más eszközök nem megfelelőek a következő ok(ok) miatt: Általánosan elismert, hogy az európai parlamenti/tanácsi rendelet megfelelő eszköz a statisztikai intézkedések többségéhez, amelyeket az egész Közösségben pontosan és egységesen kell alkalmazni. Jogalapként a rendeletet előnyben kell részesíteni az irányelvvel szemben, mert a rendelet az irányelvvel ellentétben az egész Közösségre vonatkozóan ugyanazon szabályokat határozza meg, és nem hagy teret a tagállamoknak, hogy azt hiányosan vagy szelektív módon alkalmazzák, valamint hogy kiválasszák a célkitűzések megvalósításához használt formát és módszert. Továbbá a rendelet közvetlenül alkalmazandó, ami azt jelenti, hogy nem kell átültetni a nemzeti jogba, így elkerülhetők az irányelvek nemzeti jogba való átültetése okozta késedelmek. Továbbá így jobb és gyorsabb jogi szabályozás érhető el. |

KÖLTSÉGVETÉSRE GYAKOROLT HATÁS |

401 | A rendeletben szereplő pénzügyi rendelkezéseknek segítséget kell nyújtaniuk a tagállamok számára a kezdeti szakaszban új statisztikák létrehozásában e téren, illetve a becsületbeli megállapodás alapján már megkezdett, a rövidtávú adatgyűjtés minőségének javítására és a felhasználói igények kielégítésére irányuló munka befejezésében. A finanszírozás a 2006. október 24-i 1672/2006/EK európai parlamenti és tanácsi határozattal létrehozott PROGRESS közösségi foglalkoztatási és szociális szolidaritási program keretében történik. Az 1. szakasz: Foglalkoztatás címszó alatt az érintett fellépések, többek között a statisztikai intézkedések finanszírozását külön megemlítették, vö. „a foglalkoztatási helyzet és a kilátások megértésének javítása, különösen elemzéseken és tanulmányokon, valamint statisztikáknak és közös indikátoroknak az európai foglalkoztatási stratégia keretében történő kidolgozásán keresztül”. Az e fellépésekhez kapcsolódó kötelezettségvállalás és kifizetési előirányzatok költségvetésre gyakorolt hatását a 2008-2010 időszakra 4,5 millió euróra becsülik. |

1. 2007/0033 (COD)

Javaslat:

AZ EURÓPAI PARLAMENT ÉS A TANÁCS RENDELETE

a közösségi üres álláshelyekre vonatkozó negyedéves statisztikai adatokról

(EGT vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 285. cikke (1) bekezdésére,

tekintettel a Bizottság javaslatára[1],

tekintettel a Európai Gazdasági és Szociális Bizottság véleményére[2] és az Európai Központi Bank véleményére[3]

a Szerződés 251. cikkében megállapított eljárással összhangban,

A statisztikai programbizottsággal folytatott konzultációt követően,

mivel:

(1) 2003. december 8-i brüsszeli ülésén a Tanács következtetéseiben[4] támogatta az üres álláshelyekre vonatkozó strukturális mutató kidolgozását és közzétételét.

(2) A GMU statisztikai előírásairól szóló cselekvési terv[5] és az e terv végrehajtásáról szóló, azt követő előmeneteli jelentések[6] prioritásként jelölik meg az üres álláshelyekre vonatkozó statisztikai adatokra kiterjedő jogalap kidolgozását.

(3) A 2000/98/EK tanácsi határozattal[7] létrehozott Foglalkoztatási Bizottság egyetértett azzal, hogy a tagállamok foglalkoztatáspolitikáira vonatkozó iránymutatásokról szóló, 2005. július 12-i 2005/600/EK tanácsi határozatban[8] meghatározott európai foglalkoztatási stratégia nyomon követéséhez szükség van az üres álláshelyek mutatójára.

(4) A Progress közösségi foglalkoztatási és társadalmi szolidaritási program létrehozásáról szóló, 2006. október 24-i 1672/2006/EK európai parlamenti és tanácsi határozat[9] előírja az érintett fellépések finanszírozását, vö. „a foglalkoztatási helyzet és a kilátások megértésének javítása, különösen elemzéseken és tanulmányokon, valamint statisztikáknak és közös indikátoroknak az európai foglalkoztatási stratégia keretében történő kidolgozásán keresztül”.

(5) Az európai foglalkoztatási stratégia keretében a Bizottságnak egyéb szempontok mellett a gazdasági tevékenység szerint csoportosított, üres álláshelyekre vonatkozó adatokra van szüksége a munkaerő-kereslet szintjének és struktúrájának nyomon követéséhez és elemzéséhez.

(6) A Bizottságnak és az Európai Központi Banknak az üres álláshelyekre vonatkozó, gyorsan rendelkezésre bocsátható adatokra van szüksége annak érdekében, hogy nyomon követhesse a megüresedett állások terén beálló rövid távú változásokat. Az üres álláshelyekre vonatkozó, szezonálisan kiigazított adatok megkönnyítik a negyedéves változások értelmezését.

(7) A rendelkezésre bocsátott, üres álláshelyekre vonatkozó adatoknak relevánsnak kell lenniük, azaz hiánytalannak, a lefedettség tekintetében pontosnak, időszerűnek, koherensnek, összehasonlíthatónak és a felhasználók számára készen hozzáférhetőnek.

(8) Egyensúlyt kell találni a gazdaság valamennyi szegmensére vonatkozóan a teljes adatok közösségi szintű gyűjtésének haszna és a jelentés lehetőségei, valamint különösen a kis- és középvállalkozások jelentéstételi terhei között.

(9) Az összeállítandó statisztikai adatok hatókörének és a gazdasági tevékenység szerinti részletesség szintjének meghatározásához szükséges a Közösségen belüli gazdasági tevékenységek általános osztályozásának (NACE) jelenleg érvényes verzióját használni.

(10) Mivel a javasolt cselekvés célkitűzését – nevezetesen a közösségi üres álláshelyekre vonatkozó statisztikai adatok előállítását – a tagállamok nem tudják kellőképpen megvalósítani, és ezért azt közösségi szinten jobban meg lehet valósítani, a Közösség – a Szerződés 5. cikkében megállapított szubszidiaritás elvének megfelelően – intézkedéseket fogadhat el. Az említett cikkben megállapított arányosság elvével összhangban ez a rendelet nem lépi túl az említett célkitűzés eléréséhez szükséges mértéket.

(11) A közösségi statisztikák e rendelet hatálya alatt történő előállítása és terjesztése során a nemzeti és a közösségi statisztikai hatóságok figyelembe veszik az európai statisztikai eljárási szabályzatot, amelyet a statisztikai programbizottság[10] 2005. február 24-én fogadott el, és amelyet a nemzeti és közösségi statisztikai hivatalok függetlenségéről, integritásáról és elszámoltathatóságáról szóló bizottsági ajánláshoz[11] csatoltak.

(12) A közösségi statisztikákról szóló, 1997. február 17-i 322/97/EK tanácsi rendelet[12] határozza meg az általános kereteket, ezért az üres álláshelyekre vonatkozó statisztikák előállításakor ez alkalmazandó.

(13) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[13] összhangban kell elfogadni.

(14) A Bizottságot különösen arra kell felhatalmazni, hogy elfogadja az e rendelet 2., 4., 6., 7. és 8. cikkében említett területekre vonatkozó végrehajtási intézkedéseket. Mivel ezek olyan általános hatályú intézkedések, amelyek e rendelet nem alapvető fontosságú elemeinek módosítását vagy törlését, vagy a rendelet új, nem alapvető elemek beillesztésével történő kiegészítését szolgálják, ezeket az 1999/468/EGK határozat 5a. cikkében meghatározott, ellenőrzéssel történő szabályozási bizottsági eljárással összhangban kell elfogadni,

ELFOGADTA EZT A RENDELETET:

1. cikk

Tárgy és hatály

1. Ez a rendelet meghatározza a közösségi üres álláshelyekre vonatkozó statisztikai adatok rendszeres negyedéves előállítására vonatkozó követelményeket.

2. A tagállamok a Bizottság (Eurostat) rendelkezésére bocsátják legalább az egy vagy több alkalmazottat foglalkoztató üzleti egységek tekintetében az üres álláshelyekre vonatkozó adatokat.

A (3) és (4) bekezdésnek megfelelően a statisztikai adatok a Közösségen belüli gazdasági tevékenységek általános osztályozása (NACE) hatályos rendszere szerint meghatározott valamennyi gazdasági tevékenységre kiterjednek, kivéve a háztartás munkaadói tevékenységét és a területen kívüli szervezeteket és szervek tevékenységeit.

Az adatokat a hatályos NACE értelmében a nemzetgazdaság ágai szintjén gazdasági tevékenység szerint kell csoportosítani.

3. A hatályos NACE által meghatározott mezőgazdasági, erdőgazdasági és halászati tevékenységek lefedettsége nem kötelező azon tagállamok esetében, amelyekben a teljes foglalkoztatottságból való részesedés szempontjából e tevékenységek nem relevánsak.

Az első albekezdésben említett részesedés relevanciájára vonatkozó küszöbértéket a 11. cikk (2) bekezdésében említett eljárással összhangban határozzák meg. Szükség esetén figyelembe veszik a 8. cikk szerinti megvalósíthatósági tanulmányokat.

4. A hatályos NACE által meghatározott és e rendelet hatálya alá tartozó közigazgatás, védelem, kötelező társadalombiztosítás, oktatás, emberi egészség és szociális munka, művészet, szórakoztatás és szabadidő, tagsággal rendelkező szervezetek tevékenységei, számítógép, fogyasztási cikk javítása és egyéb személyi szolgáltatások, valamint a kevesebb mint 10 alkalmazottat foglalkoztató gazdasági egységek lefedettségét a 8. cikkben meghatározott megvalósíthatósági tanulmány figyelembevételével határozzák meg.

2. cikk

Üres álláshelyek

E rendelet alkalmazásában az üres álláshely olyan újonnan létrehozott vagy betöltetlen vagy megüresedés előtt álló fizetett állás, amelynek tekintetében a munkáltató

a) aktív lépéseket tesz, és készen áll további aktív lépéseket tenni annak érdekében, hogy az érintett gazdasági egységen kívüli megfelelő jelöltet találjon, és

b) szándékában áll azonnal vagy meghatározott időn belül betölteni azt;

Az „aktív lépéseket tenni a megfelelő jelölt megtalálása érdekében” és a „meghatározott idő” fogalmakat a 11. cikk (2) bekezdésében említett eljárással összhangban kell meghatározni.

3. cikk

Fogalommeghatározások

E rendelet alkalmazásában a következő fogalommeghatározásokat kell alkalmazni:

1. A „betöltött állás” jelentése egy fizetett állás egy szervezeten belül, amelyre egy dolgozót jelöltek ki.

2. A metaadatok jelentése a módszertani vagy technikai változásokból eredő változások értelmezéséhez szükséges magyarázatok.

3. Visszamenőleges adatok jelentése: az 1. cikkben megadott előírásokra vonatkozó korábbi adatok.

4. cikk

Referencia-időpontok és műszaki előírások

1. A tagállamok összeállítják a negyedéves adatokat az adott referencia-időpontra, melyet a 11. cikk (2) bekezdésében említett eljárással összhangban állapítanak meg.

2. A tagállamok rendelkezésre bocsátják a betöltött állásokra vonatkozó adatokat, hogy összehasonlítási célból szabványosítani lehessen az üres álláshelyekre vonatkozó adatokat.

3. A tagállamoknak alkalmazniuk kell az üres álláshelyekre vonatkozó negyedéves adatokra érvényes szezonális kiigazítási eljárásokat. Az előírt szezonális kiigazítási eljárásokat a 11. cikk (3) bekezdésében említett eljárással összhangban határozzák meg.

5. cikk

Források

1. A tagállamok az adatokat vállalati felmérések felhasználásával állítják elő. Más források, pl. adminisztratív adatok is felhasználhatók, feltéve hogy ezek a 7. cikkel összhangban a minőség tekintetében megfelelőek.

2. A tagállamok az (1) bekezdésben említett forrásokat megbízható statisztikai becslési eljárásokkal egészíthetik ki.

3. Az európai mintarendszereket a Bizottság (Eurostat) hozza létre és koordinálja közösségi becslések létrehozása céljából azokban az esetekben, amikor a nemzeti mintarendszerek nem felelnek meg a közösségi követelményeknek a negyedéves adatgyűjtés tekintetében. A rendszerekkel kapcsolatos részleteket, azok jóváhagyását és végrehajtását a 11. cikk (3) bekezdésében előírt eljárás határozza meg.

A tagállamok választhatják a közösségi mintarendszerekben való részvételt, ha az ilyen rendszerek lehetőséget teremtenek a statisztikai rendszer költségeinek, illetve a vállalkozásokat érintő – a közösségi követelményeknek való megfelelésből fakadó – terhek jelentős csökkentésére.

6. cikk

Adattovábbítás

1. A tagállamok az adatokat és metaadatokat a 11. cikk (2) bekezdésében említett eljárással összhangban meghatározott formátumban és határidőn belül továbbítják a Bizottságnak (Eurostat). A negyedéves adatok korábbi negyedévekre vonatkozó esetleges revízióját ezzel egyidejűleg kell továbbítani.

2. A tagállamok az első adatátadás negyedéve előtti legalább négy negyedévre vonatkozó visszamenőleges adatokat is továbbítják. Az összesített adatokat legkésőbb az első adatátadáskor kell továbbítani, a bontásokat pedig legkésőbb egy évvel azt követően. A visszamenőleges adatok alapjául szolgálhatnak szükség esetén a „legjobb becslések”.

7. cikk

Minőség

1. Az adatok statisztikai minősége, különösen relevanciája, teljessége, pontossága és lefedettsége, időszerűsége, koherenciája, összehasonlíthatósága és hozzáférhetősége elsődleges célkitűzés, és azt a tagállamok és a Bizottság (Eurostat) közötti szoros együttműködéssel kell elérni.

Az átadott aktuális és visszamenőleges adatok megfelelnek a 11. cikk (2) bekezdésében említett eljárásnak megfelelően meghatározandó minőségi kritériumoknak.

2. A tagállamok a minőségre vonatkozó jelentéseket a Bizottság (Eurostat) rendelkezésére bocsátják. A minőségre vonatkozó jelentések ütemezését, gyakoriságát és tartalmát, valamint a jelentések benyújtásának a határidejét a 11. cikk (2) bekezdésében említett eljárás szerint kell meghatározni.

8. cikk

Megvalósíthatósági tanulmányok

1. A Bizottság (Eurostat) a 11. cikk (2) bekezdésében meghatározott eljárás szerint meghatározza a megvalósíthatósági tanulmányok sorozatának létrehozására szolgáló megfelelő keretet. Ezeket a tanulmányokat azok a tagállamok készítik el, amelyekben nehézségek merültek fel az alábbiakra vonatkozó adatok rendelkezésre bocsátásakor:

a) 10 alkalmazottnál kevesebbet foglalkoztató egységek; és/vagy

b) a következő tevékenységek:

i) mezőgazdaság, erdőgazdaság és halászati tevékenységek,

ii) általános közigazgatás és védelem; kötelező társadalombiztosítás,

iii) oktatás,

iv) egészségügy és szociális ellátás,

v) művészet, szórakoztatás, szabadidő, és

vi) tagsággal rendelkező szervezetek tevékenységei, számítógép, fogyasztási cikk javítása és egyéb személyi szolgáltatások.

2. A megvalósíthatósági tanulmányt készítő tagállamok jelentést nyújtanak be a tanulmányok eredményeiről, az (1) bekezdésben említett bizottsági végrehajtási intézkedések hatálybalépésétől számított 12 hónapon belül.

3. A megvalósíthatósági tanulmányok eredményeinek megfelelően elfogadott intézkedések tiszteletben tartják a 322/97/EK rendelet 10. cikkében meghatározott költséghatékonysági elvet, beleértve a válaszadók terheinek minimálisra csökkentését.

4. A megvalósíthatósági tanulmányok eredményeinek megfelelően elfogadott intézkedések végrehajtása lehetővé teszi az adatok továbbítását legkésőbb 2011 első negyedévéig.

9. cikk

Finanszírozás

1. Az adatgyűjtés első három évére a tagállamok pénzügyi támogatást kaphatnak a Közösségtől az ezzel kapcsolatos munka költségeinek fedezésére.

2. Az (1) bekezdésben említett pénzügyi hozzájárulásra évenként juttatott előirányzatokat az éves költségvetési eljárás részeként kell meghatározni.

3. Az egyes évekre rendelkezésre álló előirányzatokat a költségvetési hatóság biztosítja.

10. cikk

Végrehajtási intézkedések

Az e rendelet végrehajtásához szükséges intézkedéseket a 11. cikkel összhangban kell elfogadni.

11. cikk

A bizottság

1. A Bizottságot a 89/382/EGK, Euratom tanácsi határozattal létrehozott statisztikai programbizottság segíti.

2. Az e bekezdésre történő hivatkozás esetén az 1999/468/EK határozat 5a. cikkének (1)–(4) bekezdésében és 7. cikkében meghatározott ellenőrzéssel történő szabályozási bizottsági eljárást kell alkalmazni, tekintettel annak 8. cikke rendelkezéseire.

3. Az e bekezdésre történő hivatkozás esetén az 1999/468/EK határozat 5. és 7. cikkében előírt szabályozási eljárást kell alkalmazni, tekintettel a határozat 8. cikke rendelkezéseire.

Az 1999/468/EK határozat 5. cikkének (6) bekezdésében megállapított időtartam három hónap.

12. cikk

A végrehajtásról szóló jelentés

E rendelet hatálybalépését követő két éven belül, valamint azt követően háromévente a Bizottság jelentést nyújt be az Európai Parlamentnek és a Tanácsnak e rendelet végrehajtásáról. A jelentés értékeli a tagállamok által rendelkezésre bocsátott statisztikák minőségét és meghatározza az esetleges javításokra szoruló területeket.

13. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, -án/-én.

az Európai Parlament részéről a Tanács részéről

az elnök az elnök

[1] HL C […]., [ …]., […]. o.

[2] HL C […]., [ …]., […]. o.

[3] HL C […]., [ …]., […]. o.

[4] Tanácsi következtetések, 15875/03.

[5] Az EMU statisztikai követelményeire vonatkozó bizottsági cselekvési terv, CS/2000/11655

[6] A GMU-ban fennálló tájékoztatási követelményekről szóló helyzetjelentések; CS/2001/13388, CS/2003/6016 és CS/2005/13894

[7] HL L 29., 2000.2.4., 21.o.

[8] HL L 205., 2005.8.6., 21. o.

[9] HL L 315., 2006.11.15., 1. o.

[10] HL L 181., 1989.6.28., 47. o.

[11] HL L 172., 2005.07.12., 22. o.

[12] HL L 52., 1997.2.22., 1. o.

[13] HL L 184., 1999.7.17., 23. o. A legutóbb a 2006. július 17-i 2006/512/EK tanácsi határozattal (HL L 200., 2006.7.22., 11. o.) módosított határozat.